Σε μια πρωτότυπη κίνηση διαμαρτυρίας προχώρησαν ζευγάρια ομοφυλόφιλων στο σημείο που ευλογούσε κατά τη διάρκεια της τελετής του Αγιασμού των Υδάτων ο Μητροπολίτης Πειραιώς Σεραφείμ, που έχει συχνά προβεί σε ομοφοβικές δηλώσεις.



Σύμφωνα με το ρεπορτάζ της εφημερίδας των Συντακτών, την ώρα που ο Μητροπολίτης, έριχνε το σταυρό στα νερά του λιμανιού, τα ζευγάρια που βρίσκονταν στο σημείο αντάλλαξαν φιλιά στο στόμα.

"Η αγάπη δεν είναι αμαρτία - Δεν κρυβόμαστε — Δε σωπάμε — Δεν απολογούμαστε. Απαιτούμε ίσα δικαιώματα -Queers Fight Back#PoustiRiot" αναφέρουν στην ιστοσελίδα τους pοustiriot.blogspot.com, τα μέλη της που μοίρασαν και φυλλάδια με το ίδιο σύνθημα.

Στο blog τους παραθέτουν χαρακτηριστικές ομοφοβικές δηλώσεις του μητροπολίτη Σεραφείμ που έχει απειλήσει με αφορισμό όσους βουλευτές συμμορφωθούν με την απόφαση του Ευρωπαϊκού Δικαστηρίου Ανθρωπίνων Δικαιωμάτων και ψηφίσουν υπέρ της άρσης του αποκλεισμού των ομόφυλων ζευγαριών από το Σύμφωνο Συμβίωσης.





